[pic] | KOMISIJA EVROPSKIH SKUPNOSTI |

Bruselj, 29.7.2005

SEK(2005) 1042 končno

POROČILO KOMISIJE EVROPSKEMU PARLAMENTU IN SVETU

o izdatkih Jamstvenega oddelka EKUJS Sistem zgodnjega opozarjanja št. 6/2005

KAZALO

1. UVOD 3

2. PRIPOMBE K IZVRšEVANJU PRORAčUNA ZA LETO 2005 3

3. SKLEPI 5

UVOD

Priloga I predstavlja dejansko izvrševanje proračuna za obdobje od 16. oktobra 2004 do 30. aprila 2005 in ga primerja s profilom izdatkov, kot ga določa indikator, ki je bil določen na podlagi določb iz Uredbe Sveta (ES) št. 2040/2000 z dne 26. septembra 2000 o proračunski disciplini[1].

Pripombe k izvrševanju proračuna za leto 2005

Sledi kratek komentar o večjih razlikah med dejanskim izvrševanjem in stopnjo izvrševanja, kot jo prikazuje indikator za razna področja proračuna 2005 (opomba: v oklepajih je navedena trenutna stopnja previsoke (+) ali prenizke (–) porabe).

Monetarni dejavniki

Tečaj dolar/euro

Pri izdatkih, ki so nastali v zgoraj navedenem obdobju, je upoštevano gibanje tečaja dolar/euro. Pri večjem delu izvoznih nadomestil za kmetijske proizvode, predvsem za žitarice in sladkor, ter določenih notranjih pomočeh, kot je pomoč za bombaž, je gibanje tečaja euro/dolar vplivalo na izdatke.

Proračun, ki ga je sprejel proračunski organ, je temeljil na odobrenih proračunskih sredstvih, zahtevanih v PPP za leto 2005, ki je bil pripravljen na podlagi povprečnega razmerja tečaja 1 EUR = 1,25 USD. Treba je pripomniti, da je bilo v obdobju od 1. avgusta 2004 do 30. aprila 2005 povprečno razmerje tečaja 1 EUR = 1,28 USD, kar je približno 2 % nad stopnjo tečaja, uporabljenega pri pripravi PPP za leto 2005.

Podrazdelek 1a – Tržni dejavniki

Tržni ukrepi za žitarice (+ 22,9 milijona EUR)

Ta mesec raven izvrševanja v primerjavi z ravnijo indikatorja kaže na rahlo previsoko porabo 23,0 milijona EUR. Komisija pričakuje, da se bo ta razlika med indikatorjem in izvajanjem tega ukrepa še naprej povečevala, zaradi povečanih količin žitaric, ki bodo šle v javna skladišča po preveč obilni letini žitaric 2004/2005 pa se za to področje pričakuje previsoka poraba dodeljenih proračunskih sredstev.

Neposredna plačila za poljščine (+ 336,0 milijona EUR)

Komisija meni, da trenutna raven previsoke porabe proračunskih sredstev za to področje v primerjavi z ravnijo indikatorja ne odraža verjetnega razvoja na letni osnovi. Po anketi glede pričakovanih plačil držav članic, ki temeljijo na njihovih sporočilih ob upoštevanju parametrov, ki podpirajo izvrševanje tega programa, Komisija ocenjuje, da se bo manjša previsoka poraba razpoložljivih proračunskih sredstev uresničila do konca proračunskega leta.

Programi za hrano (+ 99,1 milijona EUR)

Kot je že bilo poudarjeno v prejšnjem poročilu, se pričakuje, da bo previsoka poraba proračunskih sredstev za to obdobje začasna in bo odpravljena do konca proračunskega leta.

Sladkor (– 199,7 milijona EUR)

Prenizka poraba sredstev za to področje v primerjavi z ravnijo, ki jo nakazujejo indikatorji, je nastala zaradi upočasnjevanja plačil izvoznih nadomestil v primerjavi s hitrostjo plačil v prejšnjih proračunskih letih. Posledice, ki jih imajo večje količine sladkorja v javnih skladiščih, se še ne odražajo na višini izdatkov za to področje.

Tekstilne rastline (+97,7 milijona EUR)

Komisija je sprejela odločitev glede končnega zneska pomoči za bombaž. Izdatki za bombaž bodo približno 76,0 milijona EUR višji od zneska, predvidenega za ta ukrep v proračunu za leto 2005.

Neposredne pomoči horizontalne narave (+51,7 milijona EUR)

Previsoka poraba proračunskih sredstev za poenostavljeno shemo plačil na površino (SAPS), ki zajema osem od desetih novih držav članic, je nastala zaradi dvojnega tečaja izplačil pomoči v nacionalni valuti s strani držav članic, ki nimajo eura.

Mleko in mlečni proizvodi (– 319,1 milijona EUR)

Komisija se strinja s trendom prenizke porabe sredstev v tem sektorju, ki jo trenutno kaže indikator od meseca februarja, in meni, da se bo trend verjetno nadaljeval ali celo podvojil do konca proračunskega leta, če se bodo ugodni notranji in zunanji tržni pogoji nadaljevali. Ti pogoji so omogočili Komisiji, da zniža stopnje izvoznih nadomestil in pomoči za notranji trg za različne proizvode iz tega sektorja.

Goveje in telečje meso (– 30,4 milijona EUR)

Trenutno indikator kaže prenizko porabo, za katero Komisija meni, da je začasna. Toda na podlagi razpoložljivih podatkov in če države plačajo vse živalske premije za leto 2004, bodo imela proračunska sredstva za to področje previsoko porabo do konca proračunskega leta.

Potrditev obračuna (– 500,0 milijona EUR)

V okviru usklajenega postopka potrditve obračuna je proračun predvideval izterjavo v znesku –330,0 milijona EUR. Kljub temu da Komisija še ni uradno sprejela vseh predlaganih sklepov o potrditvi obračuna, se trenutno pričakuje, da bodo zneski iz teh sklepov znašali približno –500,0 milijona EUR, kar bi pomenilo povečanje izterjanega zneska za približno 170,0 milijona EUR do konca proračunskega leta.

Podrazdelek 1b – Razvoj podeželja (+ 56,3 milijona EUR)

Proračunska sredstva za razvoj podeželja (EU-15) in za prehodni instrument za nove države članice so bila za ta podrazdelek določena na zgornji meji. Vse obveznosti za prehodni instrument so bile prevzete od aprila 2005. Trenutna previsoka poraba je začasna in vključuje odobrena proračunska sredstva Jamstvenega oddelka EKUJS za razvoj podeželja. Ker so ta sredstva že določena na zgornji meji, za ta podrazdelek ne sme priti do previsoke porabe sredstev do konca proračunskega leta.

Sklepi

Poraba proračunskih sredstev držav članic od 16. oktobra 2004 do 30. aprila 2005 je za podrazdelek 1a znašala 34 985,0 milijona EUR, tj. 81,7 % razpoložljivih proračunskih sredstev. Večja poraba proračunskih sredstev za to obdobje je v primerjavi z indikatorjem približno znašala 24,0 milijona EUR. To gre v prvi vrsti pripisati sektorju rastlinskih proizvodov, medtem ko je sektor živalskih proizvodov pokazal premajhno porabo proračunskih sredstev. Trenutno Komisija meni, da se bodo gibanja, kot jih kažejo indikatorji, tako za sektor rastlinskih proizvodov (previsoka poraba sredstev) kot za sektor živalskih proizvodov (premajhna poraba sredstev) še naprej nadaljevala do konca proračunskega leta.

Poraba proračunskih sredstev držav članic od 16. oktobra 2004 do 30. aprila 2005 je za podrazdelek 1b znašala 3 291,8 milijona EUR, tj. 48,1 % razpoložljivih proračunskih sredstev. Trenutno Komisija pričakuje, da bodo proračunska sredstva za to področje izvršena, kot je bilo predvideno, v proračunu za leto 2005.

[pic]

[1] UL L 244, 29.9.2000, str. 27.